Z A P I S N I K

Sa dvadeset i prve (21) sjednice Općinskog vijeća Općine Brestovac, održane 16.prosinca 2024. godine u općinskoj vijećnici s početkom u 19,00 sati.

**Nazočni članovi Općinskog vijeća**: Tomo Vrhovac (HDZ), Drago Stojčević(SDP), Ivan Kovačević (HDZ), Jozo Ilić (HDZ), Tomislav Čočić (HDZ), Darko Markanjević (HDZ), Anita Franjić (HDZ), Zdenko Petrović (HDZ) i Josip Pavić (HDZ)

**Nenazočni vijećnici:** Jurica Nikić-Čakar (NV), Tomislav Babić (NV), Igor Čančar (NV) i Igor Smoljanović (SDP).

**Ostali nazočni**: Zdravko Mandić, općinski načelnik, Bojan Petrović, općinski pročelnik

**Zapisničarka**: Marija Barunović, viši referent za opće i administrativne poslove u JUO Općine Brestovac

 Predsjednik Općinskog vijeća Tomo Vrhovac, pozdravlja sve nazočne vijećnike, općinskog načelnika i općinskog pročelnika te predlaže dnevni red kako je navedeno u pozivu za 21.sjednicu Općinskog vijeća Općine Brestovac s nadopunom u točki 13. Odluka o izmjeni Odluke o sufinanciranju boravka djece u dječjim vrtićima

 **d n e v n i r e d :**

* Usvajanje zapisnika s prethodne sjednice Općinskog vijeća
1. Prijedlog Proračuna Općine Brestovac za 2025. godinu s projekcijama za 2026. i 2027. godinu
2. Prijedlog Odluke o izvršavanju proračuna Općine Brestovac za 2025. godinu
3. Prijedlog Programa građenja komunalne infrastrukture na području općine Brestovac za 2025. godinu
4. Prijedlog Programa održavanja komunalne infrastrukture općine Brestovac za 2025. godinu
5. Prijedlog Programa javnih potreba u školstvu, predškolskom odgoju i naobrazbi Općine Brestovac u 2025. godini
6. Prijedlog programa socijalne skrbi Općine Brestovac za 2025. godinu
7. Prijedlog Odluke o sufinanciranju troškova umjetnog osjemenjivanja u 2025. godini
8. Prijedlog Programa utroška sredstava naknade za zadržavanje nezakonito izgrađenih zgrada za 2025. godinu
9. Prijedlog Programa utroška sredstava šumskog doprinosa u 2025. godini.
10. Prijedlog programa korištenja sredstava od zakupa i prodaje poljoprivrednog zemljišta u vlasništvu države za 2025. godinu
11. Analiza stanja sustava civilne zaštite za općinu Brestovac u 2024. godini
12. Prijedlog Godišnjeg plana razvoja sustava civilne zaštite za razdoblje 2025.-2027. godinu
13. Odluka o izmjeni Odluke o sufinanciranju boravka djece u dječjim vrtićima

Ovako predloženi dnevni red je jednoglasno (9 za) usvojen. Predsjednik Općinskog vijeća Tomo Vrhovac, prije prelaska na dnevni red daje mogućnost postavljanja vijećničkih pitanja predstavnicima izvršne vlasti tj općinskom načelniku i pročelniku.

Za riječ se nije nitko prijavio te se prešlo na rad po utvrđenim točkama dnevnog reda.

**-Usvajanje zapisnika sa prethodne sjednice Općinskog vijeća**

Zapisnik sa dvadesete (20) sjednice održane 19. studenog 2024. usvojen je jednoglasno (9 za) u dostavljenom pismenom obliku.

**TOČKA 1.Prijedlog Proračuna Općine Brestovac za 2025. godinu s projekcijama za 2026. i 2027. godinu**

Predsjednik Općinskog vijeća Tomo Vrhovac daje riječ općinskom načelniku da ukratko obrazloži prijedlog Proračuna za 2025. godinu s projekcijama za 2026. i 2027. godinu

Općinski načelnik Zdravko Mandić, ukratko notira da se Proračun Općine Brestovac sastoji od općeg i posebnog dijela.

Opći dio proračuna sadrži račun prihoda i rashoda i račun financiranja. U računu prihoda i rashoda planirani su prihodi i primici, iskazani po vrstama i izvorima financiranja i rashodi i izdaci po ekonomskoj klasifikaciji usklađenoj s računskim planom proračuna. Rashodi su iskazani prema ekonomskoj, funkcijskoj klasifikaciji i izvorima financiranja. U računu financiranja iskazani su primici od financijske imovine i zaduživanja, te izdaci za eventualnu nabavu financijske imovine i otplatu kredita i zajmova.

Planirani prihodi i primici proračuna Općine Brestovac za 2025. godinu iznose 2.935.800,00 EUR. Od toga su planirani prihodi poslovanja 2.854.300,00 EUR, a prihodi od prodaje nefinancijske imovine 81.500,00 EUR, te preneseni višak prihoda iz 2024. u iznosu od 810.000,00 EUR.

Rashodi se temeljno klasificiraju na rashode poslovanja (tekući rashodi) i rashode za nabavu nefinancijske imovine (kapitalni rashodi). Rashodi poslovanja klasificiraju se na rashode za zaposlene, materijalne rashode, financijske rashode, subvencije, potpore, naknade, donacije i ostale rashode. Izdaci za financijsku imovinu i otplate zajmova obuhvaćaju izdatke za :dane zajmove, vrijednosne papire, dionice i udjele u glavnici, otplatu glavnice primljenih zajmova te otplatu glavnice za izdane vrijednosne papire.

Ukupno planirani rashodi i izdaci za 2025. godinu iznose 3.745.800,00 EUR.

Rashodi poslovanja odnose se na uobičajene rashode, koji se realiziraju svake godine i u odnosu na proteklu godinu su veći zbog općeg povećanja cijena svih dobara, radova i usluga. Najveći dio rashoda za nabavu proizvedene dugotrajne imovine odnosi se na realizaciju programa građenja komunalne infrastrukture u 2025. godini te projekte koji su ugovoreni u prethodnom razdoblju, a realizirani u izvještajnom razdoblju.

Zatim je otvorena rasprava. U raspravu se nije nitko uključio., pa je točka dnevnog reda dana na glasovanje, te jednoglasno devet (9 za) usvojen Proračun Općine Brestovac za 2025. godinu s projekcijama za 2026. i 2027. godinu u predloženom pismenom obliku.

**TOČKA 2** **Prijedlog Odluke o izvršavanju proračuna Općine Brestovac za 2025. godinu**

Pod ovom točkom dnevnog reda predsjednik Općinskog vijeća Tomo Vrhovac daje riječ općinskom načelniku Zdravku Mandiću da ukratko obrazloži Odluku o izvršavanju proračuna

Općine Brestovac za 2025. godinu.

Općinski načelnik Zdravko Mandić ukratko notira da ova odluka tehnički prati prethodnu tj. odluku o proračunu odnosno strukturu prihoda i primitaka, rashoda i izdataka, njegovo izvršavanje, opseg zaduživanja i jamstva, upravljanje dugom te imovinom, prava i obveze korisnika proračunskih sredstava, ovlasti općinskog načelnika u izvršavanju proračuna te druga pitanja.

Za raspravu se nitko od vijećnika nije prijavio.

Ista točka dnevnog reda je dana na glasovanje te je jednoglasno s devet (9 za) usvojena Odluka o izvršavanju proračuna Općine Brestovac za 2025. godinu u predloženom pismenom obliku.

**TOČKA 3. Prijedlog Programa građenja komunalne infrastrukture na području općine Brestovac za 2025. godinu**

Predsjednik Općinskog vijeća Tomo Vrhovac daje riječ općinskom načelniku Zdravku

Mandiću da ukratko obrazloži navedeni Program građenja komunalne infrastrukture za 2025. godinu.

Općinski načelnik Zdravko Mandić ukratko iznosi da se program izrađuje i donosi u skladu s izvješćem o stanju u prostoru, potrebama uređenja zemljišta planiranog prostornim planom i planom razvojnih programa koje se donose na temelju posebnih propisa, vodeći računa o troškovima građenja infrastrukture te financijskim mogućnostima i predvidivim izvorima financiranja.

U programu je također dan prikaz procjene i vrste troškova za građevine komunalne infrastrukture a građevine komunalne infrastrukture su: nerazvrstane ceste, javne prometne površine na kojima nije dopušten promet motornih vozila, javna rasvjeta i groblja. Sveukupna planirana sredstva za troškove građenja komunalne infrastrukture su u iznosu 501.000,00 Eura, a svi radovi na objektima i uređajima komunalne infrastrukture izvodit će se prema prioritetu kojeg utvrdi općinski načelnik.

Budući da nije bilo zainteresiranih vijećnika za raspravu, ova točka dnevnog reda dana je na glasovanje te je jednoglasno (9 za) usvojen Program građenja komunalne infrastrukture na području općine Brestovac u predloženom pismenom obliku.

**TOČKA 4. Prijedlog Programa održavanja komunalne infrastrukture Općine Brestovac za 2025. godinu**

Predsjednik Općinskog vijeća Tomo Vrhovac daje riječ općinskom načelniku Zdravku Mandiću da ukratko obrazloži navedeni Program održavanja komunalne infrastrukture za 2025. godinu.

Općinski načelnik Zdravko Mandić ukratko notira da se ovim Programom određuje održavanje komunalne infrastrukture u ukupnom iznosu od 203.000,00 EUR za slijedeće djelatnosti i to: održavanje javne rasvjete, održavanje nerazvrstanih cesta, održavanje i uređenje javnih površina i groblja, provođenje

mjera dezinsekcije, dezinfekcije i deratizacije te veterinarsko –higijeničarski poslovi.za svaku djelatnost su iskazana financijska sredstva potrebna za ostvarivanje istih s naznakom izvora financiranja, rekao je općinski načelnik

Zainteresiranih za raspravu nije bilo pa je ista točka dnevnog reda dana na glasovanje te jednoglasno devet (9 za ) usvojen Program održavanja komunalne infrastrukture za 2025. godinu u predloženom pismenom obliku.

**TOČKA 5.** **Prijedlog Programa javnih potreba u školstvu, predškolskom odgoju i naobrazbi Općine Brestovac u 2025.godini**

Ovaj program javnih potreba u školstvu, predškolskom odgoju i naobrazbi je također ciklički program kojeg obnavljamo svake godine. Predviđena sredstva za ovaj program su u iznosu od 1.809.900,00 EUR a realizirati će se kroz redovito financiranje programa odgoja i naobrazbe, ostvarivanje posebnih programa osnovne škole u cilju davanja doprinosa što kvalitetnijem obrazovanju, sufinanciranje troškova prijevoza , sufinanciranje radnih materijala za sve osnovnoškolce te pomoći redovitim studentima i izgradnju dječjeg vrtića.

Program javnih potreba u školstvu, predškolskom odgoju i naobrazbi za 2025. godinu usvojen je jednoglasno (9 za) bez rasprave.

**TOČKA 6.Prijedlog Programa socijalne skrbi Općine Brestovac za 2025. godinu**

Predsjednik općinskog vijeća Tomo Vrhovac daje riječ općinskom načelniku Zdravku Mandiću da ukratko obrazloži Program socijalne skrbi za 2025. godinu.

Općinski načelnik ukratko iznosi da je Program socijalne srbi planiran u iznosu od 26.000,00 EUR a koristit će se za naknade troškova stanovanja, pomoći za troškove ogrjeva ,jednokratne ili višekratne novčane pomoći, novčane pomoći za opremu novorođenog djeteta te poklon paketi za novorođenčad, te način isplate istih.

Ova točka dnevnog reda je jednoglasno (9 za) usvojena bez rasprave u predloženom pismenom obliku

**TOČKA 7.Prijedlog Odluke o sufinanciranju troškova umjetnog osjemenjivanja u 2025. godini**

Općina Brestovac će nastaviti sufinancirati iz Proračuna Općine u 2025. godini umjetno

osjemenjivanje goveda i to:20,00 EUR po osjemenjenoj kravi plotkinji i svinja 14,00 EUR po jednoj osjemenjenoj krmači koje će realizirati putem zainteresiranih veterinarskih stanica i ambulanti uostalom kako je to već i prošlih godina činila, ništa novo rekao je općinski načelnik.

Kako nije bilo zainteresiranih za raspravu, ista je dana na glasovanje te je jednoglasno (9 za) usvojena u predloženom pismenom obliku.

**TOČKA 8. Prijedlog Programa utroška sredstava naknade za zadržavanje nezakonito izgrađenih zgrada za 2025. godinu**

Prihod proračuna JLS na čijem se području nezakonito izgrađena zgrada nalazi predstavlja iznos u visini 30% naknade za zadržavanje nezakonito izgrađene zgrade u prostoru, a koristi se namjenski za izradu prostornih planova te za poboljšanje infrastrukturno nedovoljno opremljenih naselja. Sredstva naknade za zadržavanje nezakonito izgrađene zgrade u prostoru za 2025. godinu planirana u iznosu od 1.000,00 EUR utrošit će se za izgradnju pješačkih staza u naseljima uz DC 38 i DC 51, rekao je općinski načelnik Zdravko Mandić.

Kako se za raspravu pod ovom točkom nije nitko javio, ista je jednoglasno usvojena devet (9 za) u predloženom pismenom obliku.

**TOČKA 9. Prijedlog Programa utroška sredstava šumskog doprinosa u 2025. godini**

Ovim Programom utvrđuje se visina i utrošak sredstava ostvarenih temeljem uplate šumskog doprinosa u proračun Općine Brestovac u 2025. godini kojeg plaćaju pravne osobe koje obavljaju prodaju proizvoda i iskorištavanje šuma na području Općine u visini 10% od prodajne cijene proizvoda na panju. Sredstva šumskog doprinosa uplaćuju se na račun Proračuna Općine i koristit će se za izgradnju dječjeg vrtića u iznosu od 300.000,00 EUR.

Program utroška sredstava šumskog doprinosa u 2025. godini je usvojen bez rasprave jednoglasno devet (9 za) u predloženom pismenom obliku.

**TOČKA 10.Prijedlog Programa korištenja sredstava od zakupa i prodaje poljoprivrednog zemljišta u vlasništvu države za 20125. godinu**

Ovaj program je planski dokument kojim se raspoređuju namjenski prihodi ostvareni od zakupa, prodaje, koncesije, prodaje izravnom pogodbom, privremenog korištenja i davanja na korištenje izravnom pogodbom poljoprivrednog zemljišta bez javnog poziva na području općine Brestovac prema namjeni koja je propisana zakonom o poljoprivrednom zemljištu. Ukupni prihodi od raspolaganja poljoprivrednim zemljištem u vlasništvu RH na području općine u 2025. godini planirani su u iznosu od 83.000,00 EUR, za podmirenje troškova postupaka koji se vode u svrhu sređivanja imovinskopravnih odnosa i zemljišnih knjiga za poljoprivredno zemljište u vlasništvu RH u iznosu od 7.300,00 EUR te izgradnju i održavanje ruralne infrastrukture u iznosu od 75.700,00 EUR.

Program korištenja sredstava od zakupa, prodaje izravnom nagodbom, privremenog korištenja i davanja na korištenje izravnom pogodbom poljoprivrednog zemljišta u vlasništvu RH na području općine Brestovac jednoglasno (9 za) je usvojen bez rasprave.

**TOČKA 11.Analiza stanja sustava civilne zaštite za općinu Brestovac u 2024. godini**

Općinski načelnik koordinira djelovanje operativnih snaga sustava civilne zaštite osnovanih za područje općine Brestovac uz stručnu potporu nadležnog stožera civilne zaštite provodeći zakonske odredbe. Preventive radi donesen je Plan djelovanja u području prirodnih nepogoda Za spremnost sustava civilne zaštite uključeni su :Vatrogastvo, udruge građana od značaja za sustav zaštite, operativne snage sustava civilne zaštite i pravne osobe od interesa za sustav civilne zaštite.

Nakon vrednovanja pojedinih kategorija koje određuju spremnost sustava zaštite u cjelini donesena je i konačna ocjena spremnosti civilne zaštite u cjelini je 3-niska spremnost, rekao je općinski pročelnik Bojan Petrović po funkciji u CZ Načelnik stožera.

Zatim je otvorena rasprava, a kako za raspravu nije nitko prijavio, ista je dana na glasovanje.

Analiza stanja sustava civilne zaštite za Općinu Brestovac je jednoglasno (9 za) usvojena u predloženom pismenom obliku.

**TOČKA 12. Prijedlog Godišnjeg plana razvoja sustava civilne zaštite za razdoblje 2025.-2027. godina**

Predstavničko tijelo na prijedlog izvršnog tijela JLS izvršava slijedeće zadaće u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za navedeno razdoblje te smjernice za organizaciju i razvoj sustava koje se razmatraju i usvajaju svake četiri godine. Osigurava financijska sredstava za izvršavanje odluka o financiranju aktivnosti civilne zaštite u velikoj nesreći i katastrofi prema načelu solidarnosti.

Planom razvoja sustava civilne zaštite utvrđuju se nositelji, suradnici, rokovi za realizaciju ciljeva u narednoj godini te projekcija s financijskim učincima za trogodišnje razdoblje, odnosno do zaključenja ciklusa/razdoblja za koje se smjernice usvajaju.

Plan razvoja sustava civilne zaštite redovito se revidira na temelju provedene godišnje analize stanja sustava civilne zaštite. Kako bi stanje sustava civilne zaštite podigli na veću razinu, potrebno je poduzeti slijedeće : Uskladiti Plan djelovanja sustava civilne zaštite za općinu, izraditi operativni postupak, ažurirati Plan djelovanja na području prirodnih nepogoda za 2026

. godinu, izraditi plan vježbi za 2025. godinu, planirati, organizirati i provesti terensko pokaznu vježbu operativnih snaga sustava civilne zaštite, ažurirati plansku dokumentaciju u sustavu civilne zaštite, izvršiti postupak popunjavanja postrojbe civilne zaštite opće namjene, izvršiti nabavku osobne zaštitne opreme za članove stožera CZ članove postrojbe opće namjene, povjerenike i zamjenike.

Uspostaviti komunikaciju s građanima, pravnim osobama, udrugama građana, HGSS, Crvenim križem, Vatrogasnim zajednicama, DVD, službom CZ, rekao je općinski pročelnik Bojan Petrović.

Zatim je otvorena rasprava, a kako se za riječ nije nitko od vijećnika javio, ista je dana na glasovanje, te je jednoglasno devet ( 9 za) usvojen Godišnji plan razvoja sustava civilne zaštite s financijskim učincima za trogodišnje razdoblje u predloženom pismenom obliku

**TOČKA 13.Prijedlog Odluke o izmjeni Odluke o sufinanciranju boravka djece u dječjim vrtićima i obrtima za čuvanje djece**

Ova odluka o sufinanciranju boravka djece u dječjim vrtićima i obrtima za čuvanje djece također ciklična, sada smo je uredili da je socijalno osjetljivija s uvjetima za sufinanciranje za roditelje po broju djece koja pohađaju vrtić te za samohrane roditelje te za djecu s teškoćama u razvoju, rekao je općinski pročelnik Bojan Petrović.

Budući da nije bilo zainteresiranih vijećnika za raspravu, ova točka dnevnog reda dana je na glasovanje te je jednoglasno (9 za) donesena Odluka o izmjeni Odluke o sufinanciranju boravka djece u dječjim vrtićima i obrtima za čuvanje djece u predloženom pismenom obliku.

Ovim je dnevni red iscrpljen, te je sjednica zaključena u 19,45 sati

 Zapisnik vodila: PREDSJEDNIK

 Marija Barunović OPĆINSKOG VIJEĆA

 Tomo Vrhovac